钦定古今图书集成/理学汇编/学行典/第227卷 > 《送汪一初东归养亲后序》刘基
## 钦定古今图书集成/理学汇编/学行典/第227卷 > 《送汪一初东归养亲后序》刘基

昔李令伯以祖母年老，上《陈情表》，辞免当时之辟。读
其辞至今，令人孝义之心油然而生，况当时之目其
人、接其辞者乎？睦之汪一初以觚翰之故为时称荐，
亦以大父年将八十，慈亲皆耳顺，身居长适，固不可
舍朝夕之养，以就升斗之禄。一初之行，可谓不违于
古人矣。时有宋君景濂者，亦以荐来，其尊君之齿，较
一初大父又长，故其叙一初之行，深有所感，于令伯
之情无少异也。世尝说古今人同不同固不必论，而
孝道感人，千载犹一日也。夫孝者百行之原，苟能是，
则忠可移于君，治可移于官，而人道立矣。一初之行，
既合古人之孝，又可感夫今人之孝，而人道之立，将
其所感者乎？《传》谓“求忠臣必于孝子之门”，一初有焉。
一初，余良友也。箴戒之词，《宋君之序》已及余，故叙其
可以感发人心者，置诸卷末，使观者有所兴起，毋徒
以词章视之。